### NN 111/2024 (25.9.2024.), Pravilnik o visini novčane naknade za rad u Prvostupanjskom disciplinskom sudu Carinske uprave i Drugostupanjskom disciplinskom sudu Carinske uprave

Ministarstvo financija

1883

Na temelju članka 108. stavka 3. Zakona o carinskoj službi (»Narodne novine«, br. 68/13., 30/14., 115/16., 39/19., 98/19., 155/23. i 36/24.), ministar financija donosi

PRAVILNIK

O VISINI NOVČANE NAKNADE ZA RAD U PRVOSTUPANJSKOM DISCIPLINSKOM SUDU CARINSKE UPRAVE I DRUGOSTUPANJSKOM DISCIPLINSKOM SUDU CARINSKE UPRAVE

Članak 1.

Ovim Pravilnikom propisuje se visina novčane naknade za rad i kriteriji za isplatu predsjednika i članova Vijeća, tajnika i zapisničara Prvostupanjskog disciplinskog suda Carinske uprave i Drugostupanjskog disciplinskog suda Carinske uprave.

Članak 2.

(1) Predsjednik Drugostupanjskog disciplinskog suda Carinske uprave kada odlučuje u Vijeću kao predsjednik Vijeća ima pravo na novčanu naknadu u iznosu od neto 130,00 eura po završenom predmetu, a kada odlučuje u Vijeću kao član Vijeća ima pravo na novčanu naknadu u iznosu od neto 80,00 eura po završenom predmetu.

(2) Predsjednik Vijeća Drugostupanjskog disciplinskog suda Carinske uprave ima pravo na novčanu naknadu u neto iznosu od 130,00 eura po završenom predmetu.

(3) Članovi Vijeća Drugostupanjskog disciplinskog suda Carinske uprave imaju pravo na novčanu naknadu u neto iznosu od 80,00 eura po završenom predmetu.

Članak 3.

(1) Predsjednik Prvostupanjskog disciplinskog suda Carinske uprave kada odlučuje u Vijeću kao predsjednik Vijeća ima pravo na novčanu naknadu u iznosu od neto 120,00 eura po završenom predmetu, a kada odlučuje u Vijeću kao član Vijeća ima pravo na novčanu naknadu u neto iznosu od 70,00 eura po završenom predmetu.

(2) Predsjednik Vijeća Prvostupanjskog disciplinskog suda Carinske uprave ima pravo na novčanu naknadu u neto iznosu od 120,00 eura po završenom predmetu.

(3) Članovi Vijeća Prvostupanjskog disciplinskog suda Carinske uprave imaju pravo na novčanu naknadu u neto iznosu od 70,00 eura po završenom predmetu.

Članak 4.

Tajnik Prvostupanjskog disciplinskog suda Carinske uprave i tajnik Drugostupanjskog disciplinskog suda Carinske uprave ima pravo na novčanu naknadu u neto iznosu od 70,00 eura po završenom predmetu.

Članak 5.

Zapisničari Prvostupanjskog disciplinskog suda Carinske uprave i Drugostupanjskog disciplinskog suda Carinske uprave imaju pravo na novčanu naknadu u neto iznosu od 30,00 eura po završenom predmetu.

Članak 6.

(1) Isplata novčane naknade za predsjednike Vijeća, članove, tajnike i zapisničare Prvostupanjskog disciplinskog suda Carinske uprave i Drugostupanjskog disciplinskog suda Carinske uprave vrši se na temelju posebnih izvješća koja po završenim predmetima na koje se naknade odnose, sastavlja i potpisuje tajnik Prvostupanjskog disciplinskog suda Carinske uprave, odnosno tajnik Drugostupanjskog disciplinskog suda Carinske uprave, uz supotpis predsjednika Vijeća u konkretnom predmetu i predsjednika Prvostupanjskog disciplinskog suda Carinske uprave, odnosno predsjednika Drugostupanjskog disciplinskog suda Carinske uprave.

(2) Ravnatelj Carinske uprave odobrava isplate novčanih naknada po izvješćima iz stavka 1. ovoga članka.

Članak 7.

Danom stupanja na snagu ovoga Pravilnika prestaje važiti Pravilnik o visini novčane naknade za rad u Prvostupanjskom disciplinskom sudu Carinske uprave i Drugostupanjskom disciplinskom sudu Carinske uprave (»Narodne novine«, broj 43/11.).

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-01/28
 Urbroj: 513-02-1810/5-24-9
 Zagreb, 16. rujna 2024.

Potpredsjednik
 Vlade Republike Hrvatske i ministar financija
 dr. sc. Marko Primorac, v. r.